Ловац и древосечац
Ловац, здраво вооружен, хођаше по гори за ловом. Упази из далека древосечца, и за показати му се да је јуначина, упита га зна ли гди коју пештеру гди лавови стоје. „Иди све том путањом,” — каже му они „пак ћеш брзо к једној доћи.” А кад ови то чује: „Ха, ха! Нешто сам заборавио”, рече, пак беж' натраг. 

Наравоученије

Ово је за оне који кад стану говорити, страхота их је слушати шта они нису кадри рећи и исполнити, а кад се к делу дође, а оно: смућкај па проли. А Греци веле: Тресу се планине, родиће се миш.

Извори 
 Антологија српске књижевности 

Басне
Доситеј Обрадовић